khistorydata/jeongjo-sjw-relations huggingface dataset:
정조 17년
大司憲曺允大疏曰伏以災不虛生惟人所召不知某災爲某事之應而要之不越乎天人相感之理當此收藏之節乃有轟燁之異者亦豈無所召乎然而比之純陰之月則大有間耳求助獻替故事罕有而十行絲綸藹然惻怛修省之方開導之敎有可以感格神明臣方拜手莊誦欽仰讚歎其所以悅豫天心弭禳災咎固無待乎如臣等輩陳腐說話而亦不敢徒然泯默虛辱聖敎略貢愚見以備財擇焉朱子曰人主一心爲萬化之原董仲舒曰正其心以正朝廷從古聖賢千言萬語具在方冊罔非至論而要其關鍵樞紐大頭腦築底處則卽此數句語盡之耳是以中庸九經之訓其要不越乎性分大學治平之說其本惟在於誠正帝王所以必欲致治於唐虞三代之隆者捨是心奚以哉然而意不可徒誠心不可徒正性分不可以徒養而其施爲之要又在於勇斷而已惟我聖上聰明睿智冠絶百王學貫天人知周事物御極以來銳意圖理湯朝丕顯文食不遑治法政規動遵乎典謨發令施仁先察乎蔀屋是宜郅隆之治駕軼前古而求治愈勤食效愈遠人心之日益陷溺而莫可挽回世道之日益乖戾而無以收拾遂使我聖上大有爲之志未免少沮此其故何哉臣請條陳瞽說仰暴漆室之憂焉凡今時弊有難毛擧而擧其大者其目有五以言乎懲討則八字刀割新逆踵生當律不加三司之故紙已毛一兪之聖批尙靳明知其窩窟而無以打破明知其凶逆而無以誅戮一日二日伈泄以度民彝將晦天綱漸墜此固群下腐心痛骨寧欲無生者而又況疏滯之政始自好生之德末後濫觴隄防蕩壞淸渭濁涇同科而相混芝箭敗皮具收而竝用雖以天地之大包荒含垢而刑政之失當誠非細故臣竊痛焉以言乎言路則上有來諫之德而下乏敢言之風宋臺之饑烏噤口唐殿之仗馬無聲面折廷爭認爲狂妄而以轉喉爲戒國計民憂視若弁髦而以謀身爲工父兄之所敎詔儕輩之所期勉不過涉世之方利己之術而已雖以唐虞之盛猶待吁咈之言則曾謂今日朝廷遠過唐虞之治而初無一言一事之可吁可咈者耶臣竊惑焉以言乎政令則朝廷之設官分職各理其務者所以同寅協恭天工人代者也是以廟堂行廟堂之事有司行有司之事君逸於上臣勞於下而今則反是上有宵旰之憂而下無勵翼之功以堂堂千乘之尊行區區百僚之事弊精勞神日不暇給臣固知堯明章百舜聰達四一日萬幾泛應曲當而恐非天道無爲物各付物底義也有君無臣之歎自貽憂勤而保嗇聖躬之方有乖節宣臣竊憫焉以言乎紀綱則統理上下條貫體要者卽紀綱之實也紀綱立則尊卑有序而賞罰不紊紀綱不立則萬事叢脞而百爲委靡若絲之有紀綱之有綱是以古昔聖王莫不以振紀立綱爲急務爲國之要亦莫過是而顧今世道日下風俗日渝堂陛不嚴名分漸壞參班之列冒入追到而飭敎之下不卽自首守閫之臣敢抗廟堂而筆札之間肆發悖語如是而不使置辟尙今容貸朝綱無可振之期法紀無可樹之日豈不大可寒心哉以言乎名節則風俗之振勵士趨之端方專係於崇名義而奬氣節惟我國家敦尙氣節東京之節義北宋之名敎無以尙矣伏況我殿下培養之化扶植之功靡不用極而流俗之樂放縱如水易下士子之彈名檢若山難登縉紳之間知有好爵而筌蹄行義章甫之類利在科目而土梗學識滔滔俗尙不知名節之爲何物豈不大可憂歎哉夷考時弊不一其端而苟求其由惟在殿下一心上本原之工未至而勇斷之方不得其要而然耳殿下誠能赫然奮發慨然省察先就本原之地益加涵養之力使虛明之體得如鑑空衡平聖心之所是非而明示其好惡懲討之未盡者廓揮乾斷克置典刑言路之未開者益加虛襟以勉納牅以之發政令則辨其賢愚委任責成以之立紀綱則嚴其分義不少假貸至於名節之間敦風振俗使各淬勵則草從風而披偃水因盂而方圓施措之迅如風霆者不過一轉移間事耳勇斷之功豈不大哉然則前日五者之弊不期祛而自祛矣於是乎天災自弭和氣致祥太平萬世之基不外是矣惟殿下懋哉懋哉仍伏念臣一自冥升之後屢叨見帶之職自顧人器何嘗一毫近似於是而誤恩之降乃至此耶噫臣本至庸極陋底人品也駑下之姿不適任使鈍滯之職無補實用外內歷揚徒被頂踵之恩終始報答未有絲毫之補乃殿下不知臣不肖而頂玉腰金驟加推躋榮塗華貫靡不歷試是日月之明偶未盡燭而雨露之澤有若偏施也臣是何人僥濫至此閑司漫職尙諉筋力之自效而至於長憲之職責任自別位望愈峻苟非言論風采足以裨補衮闕彈壓簪紳則宜莫之居矣不衷之譏過福之災固是必至之理而年前人言乃以不待銓長率爾通擬爲言伊時銓堂至有陳疏自引之擧則卽此一事爲臣鐵限向來一出只緣大論之方張今番冒膺又因陪扈之義重而因仍蹲據有愧廉防何敢以言責自居而求助之下不得不略陳狂瞽兼暴情踪仰瀆崇嚴伏乞聖明俯垂鑑諒將臣職名亟賜鐫改仍命選部勿復檢擬於都憲之望以謝物議以安私分不勝幸甚臣無任云云答曰省疏具悉所陳當留意卿其勿辭行公
정조 17년
掌令權儐疏曰伏以臣屢叨言地未嘗出一言論一事以效一日之責而前後除命間多承膺者蓋緣義分之是懼叩謝之爲重而居常愧恧無地自容向者除旨適値幸行之際是年是月義不敢不竭蹶趨承而仍因蹲冒斷無是理且臣素患痰癖之疾當此換節之時猝然添劇轉動無路昨於召牌之下冒犯違傲尤不勝惶蹙之至伏乞聖明俯垂鑑諒亟削臣職仍治臣罪以安私分焉臣旣乞免豈敢以言官自居而日前求言之敎十行絲綸一味諄複區區愚忱自有所不能已者敢此略陳惟聖明俯察焉惟我殿下自御極以後憧憧一念只在於鎭朝象爲民事飭勵之意屢發於辭敎憂勤之念恒切於夙宵八域臣民孰不欽仰頌祝而第伏念近日以來朝象潰裂言議委靡上而衮闕未聞有匡救之說下而官師亦未見箴規之論臣未知聖明之德果無過失而然耶搢紳之列能盡報效而然耶臣愚死罪竊以爲殿下非忽於求助之念而或欠於虛襟之量以致群下之伈伈泄泄便作一副當無言世界古人所謂憂治危明之說正爲今日道也向來疎通之政亶出於至仁至善之聖德大度群下之所以奉承者亦出於對揚聖意而第此恢蕩之擧初無界限之別毋論釁累之淺深負犯之輕重而竝置於簪紳之間此豈非萬萬過中者乎隄防由是而不嚴義理因此而益晦臣嘗念及於此自不覺滿心憂歎也昨年以後饑癘相仍八路頷顑幸於今秋豐登有慶生民之憂庶可小紓於乙丙之忱而小民之休戚專在於方伯守令今之爲方伯守令者孰敢不殫竭職任仰報我聖上爲民之至誠苦心而第緣遞易頻數迎送紛紜民之受弊職由於此寧不大可憂者哉以居官者言之雖欲留意於振刷修擧之節而坐席未煖歸蓋相望不暇措爲於在任之間在朝家責成之道恐不宜若是其乍任旋遞又況後去者豈必盡賢於前居者乎伏願繼自今深留聖意俾令久其任而責其效以除民邑之弊焉臣無任云云省疏具悉所陳當留意爾其勿辭察職
정조 17년
持平趙恒鎭疏曰伏以我殿下臨御以後無日而不修省也無時而不警惕也而天或降災則導之使言求助之意藹然於綸綍之間則庶乎菑沴畢祛休祥自臻而今此收藏之節轟燁之災又何爲而作也雖與純陰之月有間而其作也必有所召則抑或殿下之所以應之者以文不以實而天又示警而然耶臣愚所謂文者遇災求言之類也不有警惕修省之實而徒以引咎求助之言欲求弭災之策則雖使忠言讜論日陳於前不能爲弭災之具也昔在宣廟初年妖星爲災肆惟我聖祖刻意修省大加奮勵朝著之精彩氣象頓然一新則故處士李之菡謂之瑞星此在先正臣李珥日記中猗歟休哉聖祖四十年至治未必不本於當日之修省奮勵應之以實而已今我殿下因此災異而欲求消弭則惟在乎應之以實如先王之爲也臣愚死罪以爲今日國勢日卑莫可收拾者蓋由政令之間都欠着實底意也以言乎紀綱則紀綱者國家所以維持者也紀綱正而衆目理紀綱紊而百度隳近年以來公道未盡行奔竸未盡抑徼幸之徒乘時射利而有法不行獄訟之間循私蔑公而成憲多缺如是而欲望紀綱之正者是猶却步而求前也昔李珥以公平正大之心爲正紀綱之本殿下苟能先正聖心以淸其本則紀綱自振必有着實之效也以言乎習尙則奢侈之弊已成難醫之疾臣聞奢侈之害甚於天災試以閭巷間言之第宅也飮食也服玩也華靡相竸奇巧互誇貴賤無別等級全壞侈日益甚人日益貪皆將相率而至於窮且盜也粵我列聖朝莫不以節儉爲務以爲貽燕之謨則節儉卽殿下家法也殿下凡於供御之需一切省減務從簡約宜乎儉德自著侈風可革而臣未見於變之休而終不免賈生之太息則臣朱知殿下所以導迪之者未得其實而然歟苟能式遵家法節以制度躬行以實則風行草偃必爲變移之道矣以言乎取士則三物賓興尙矣無論而見今取士只有科擧一路耳試道不古倖門漸開其所取者詞華之末句讀之學耳以此取人何補於國乎救弊之術已多言者臣不敢架論而大抵取士之道莫善於朱子貢擧議而至發於先朝綸音中今雖未能盡行略倣其制先德行而後才藝恢公道而杜私岐則取人之實孰有過於此者哉以言乎言路則臣聞言路者國家之血脈也血脈流通始得爲人則殿下日夜之所欲聞者昌言也而未聞仗馬之一鳴只效金人之三緘噤默成風媕婀度日竝與官師之規而寥寥莫聞使殿下臨朝而發歎者抑何故也臣未知殿下有求言之名無用言之實而然歟臣愚死罪試以討逆一事言之亂逆層生義理湮晦枝葉徒剪根柢未拔又不知何樣禍機釀出何等變怪而所謂三司之聲討者不過故紙之謄傳而已殿下亦不過曰不允曰付丙而已上下相徇因成前例雖有聲討之名而無聲討之實猶使窮凶極惡萬古所無之劇逆共戴一天而不能沬血寢皮碎首回天者此固臣等不誠不實之罪而竊恐殿下亦不得辭其責也殿下盍亦實心允從亟許鋤治使明義一部煥然復明於世而亂逆知所懼也顧今無實之事何限而豈有若此之甚者哉臣嘗繞壁憂嘅妄竊以爲雖使嘉謨善猷日積公車而未有採用之實者亦猶是也安知不明明之天故將非時之災警動我殿下欲使實心做去耶方其迅雷作而暴雨注也雲霧四塞天壤昏翳則亂逆肆行義理晦冥之時也俄而開霽端倪呈露日色頓新萬邦咸照則又如亂逆旣除義理快伸之時也殿下以對越之誠欽若之道監于此而應之以實則未必非悅豫天心之一道也今臣所言亶出實心殿下亦必以實心從之則言路之開未必不權輿于此矣以言乎財用則內而經費外而倉儲莫非出於民者用之不節蓄之不實則民國俱弊理勢然也臣嘗居鄕頗詳糶糴之弊臣請略陳之蓋其散之不均斂之太濫侵其族屬延及鄰里東西隳突白地勒徵荒村窮谷景色慘切至如吏胥官隷之少有勢力者自相締結幻弄多端虛作戶名眩亂文簿時當捧納晏然自在及至歲末或自朝家有停退之令則爲官長者姑且匿置小民則被他剝割官屬則了其負逋所謂半留之穀半是陳腐半是沙土脫有緩急何以備餉或逢歉荒何以救飢外此侵漁之弊種種色色千條百岐使民不堪命者難遍以疏擧而今臣所言只擧民瘼之最鉅者而大州小縣倉庫枵然徒存虛簿或有無穀之邑問其所由則多是吏隷之逋負又是守令之翻作傳聞多爽不可全信而苟求其源牧守之不得其人故耳臣乃知生民休戚全係守令而我殿下每臨政注必以愼擇守令另飭銓官者也然而臨民之官多不得人吏緣爲奸民受其病使殿下軫恤之澤不得下究則是殿下之擇守令不得其實而然也在今矯救之道不過使銓曹愼其注擬而勿拘其履歷淺深使監司嚴其殿最而毋牽於黨私愛惡一以得人爲先而且明其賞罰則始可謂行實政而受實功也今臣所陳其目有五而五者之實功惟在乎殿下之實心蓋實功者眞正着實之謂而非粉飭文具之謂也殿下先以實功自勉之以盡出治之實而又以此責之宰相以爲董正百官懷保兆民之實則庶績其凝邦國又安今日之災乃反爲祥朝著之精彩氣象頓然一新而李之菡所謂瑞星之說益驗其不誣也殿下不以臣之卑微而竝棄其言實心用之實心行之則奉若之道亦或不外于是矣更願聖明試垂察焉仍伏念臣才本樗櫟依無墻壁空疎鈍劣百不猶人又況近年以來爲世所棄名姓不登於政注身名自分於廢枳千萬不自意日月之明遍照幽蔀雨露之澤至及枯荄拔諸衆棄畀以宿趼柏府薇垣除旨聯翩榮感之極闔門攢頌更拂朝衣不禁淸淚不知眇末賤臣何以得此於聖明也居常感厲此心如丹區區塵刹之報惟在於隨處盡分有懷無隱而已第以至愚之品知識鹵莽久廢之餘蹤跡齟齬屢入言地曾不能以一言半辭少效目前之責撫心悚忸無地自容頃者賓筵冒沒登對只出於一覲耿光之沈而十餘年後更叨前席惝怳若夢惶懼交中周旋之際醜拙畢露奏對之間體格全壞草草陳腐之言辭不達意便同譫囈貽羞臺閣殆無餘地面頳背汗惟俟嚴譴乃殿下曲垂庇覆之恩特恕生疎之失有此許多做錯被他一番警責而退待請出華銜自如一則聖恩二則聖恩不料疎闇之賤偏蒙曠絶之私此生此世何以報答進退夷險但當一聽而第伏念臣人雖庸陋職是臺閣若又憑恃寵靈淟涊蹲冒則幺麽去就雖不足有無竊恐仰累於淸朝四維之治也臣不敢以言官自處詣臺茶時俱犯違傲昨於召牌之下又未承膺慢蹇之罪實合重誅而適値事會難孤聖意敢將憂愛之沈兼附𥊍御之箴因暴情懇仰瀆崇嚴伏乞聖慈天地父母俯垂矜憐亟許鐫削臣職名于以重公器而安私分焉臣無任云云二字缺省疏具悉所陳當留意爾其勿辭察職
정조 17년
癸丑九月初十日辰時上御重熙堂禮房承旨軍士房承旨入侍時行都承旨徐邁修行左承旨李儒敬假注書宋知濂記注官金良倜記事官徐有聞以次進伏訖上敎邁修曰今番行幸後東道諸陵園多有未奉審處承旨當分詣矣貞陵則卿今日奉審以來光陵順康園則南公轍進去思陵則李儒敬進去而皆於明日出去奉審也上仍命右承旨入侍出擧條賤臣承命出傳與洪仁浩偕入進伏上命書傳敎曰奏御文字隨其官品高下各有體段玉堂臺官雖曰體重顧其職則三品以下堂下官也雖以近日疏章言之頭辭又用格外措語政院之不有申式之飭敎循例捧入難免不察況昨年亦有大臣出擧條者乎書之者雖緣昧例捧之者不可無飭該房承旨推考又命書傳敎曰月六賓對近因左相之調疴右相似難每每獨參今日次對雖頉稟姑不番番强迫至於本司坐起三入俱備之時例是下位大臣偏勞之擧則前此飭諭旣諄勤況於新拜之後尙未一爲豈不慨然本司坐起自明日續續爲之以存古規事令備郞傳之訖仍命退承史以次退出
정조 17년
癸丑九月初十日巳時上御重熙堂右副承旨入侍時右副承旨南公轍假注書洪樂游記注官金良倜記事官徐有聞以次進伏訖上曰俄以承旨分詣各陵奉審以來之意分付而承旨則馳詣光陵順康園奉審後祭器詳細看審其外有無頉一依畿伯秋奉審例復命時書啓以入可也命讀公事書判付訖命退承史以次退出
정조 17년
行都承旨徐邁修坐行左承旨李儒敬坐右承旨洪仁浩坐直左副承旨兪漢寧坐直右副承旨南公轍坐同副承旨金祖淳坐注書二員未差假注書宋知濂仕洪樂游仕直事變假注書李弘達仕
정조 17년
洪仁勞啓曰大司憲曺允大掌令權儐持平趙戄鎭南涑呈辭執義李周顯掌令姜鳳瑞在外監察茶時之意敢啓傳曰知道
정조 17년
金祖淳啓曰明日常參經筵取稟傳曰停
정조 17년
金祖淳啓曰輪對官來待矣敢啓傳曰入侍
정조 17년
傳于洪仁浩曰籌座如已來會民事亦有詢問者十五日次對進定於今日
정조 17년
洪仁浩啓曰今日次對兩司當爲進參除在外傳旨未下未署經外兩司諸臺竝卽牌招何如傳曰允
정조 17년
以司諫高宅謙正言李重蓮掌令權儐持平趙戄鎭牌不進罷職傳旨傳于洪仁浩曰只推
정조 17년
傳于洪仁浩曰大臣備局堂上引見
정조 17년
傳于金祖淳曰喬桐府慰諭御史入侍
정조 17년
以大司成鄭大容牌不進罷職傳旨傳于洪仁浩曰果是實病云許遞前望單子入之待下批申飭擧行
정조 17년
大司成前望單子入之徐榮輔落點
정조 17년
吏曹口傳政事韓用鐸爲典籍
정조 17년
以中學敎授洪秀晩南學敎授李肇源牌不進罷職傳旨傳于洪仁浩曰只推更爲牌招
정조 17년
南公轍啓曰中學敎授洪秀晩西學敎授李相璜南學敎授李肇源特敎申飭之下終不出肅揆以事體萬萬駭然所當重勘而本院請推之外無他可施之罰何以爲之敢稟傳曰中批者拔望者本事處義可謂毛將焉傅如是違牌萬萬駭然年少名官之處義雖曰寧激無渝亦觀其事理之當否則擧措之顚錯反有關於分義一竝招致政院嚴加飭責使之肅命後出去學製仍令明日設行
정조 17년
洪仁浩以備邊司言啓曰今日本司坐起時延豊君李𡊠兵曹判書鄭好仁行副司直沈煥之俱懸病不進令政院牌招何如傳曰衆所共知實病外牌招可也
정조 17년
李儒敬以備邊司言啓曰卽見京畿水使許𣷯狀啓則盛陳本島歉荒民情遑意之狀仍以爲還穀留庫數甚零星來頭接濟實無其路本道與湖西海西沿邑某樣穀中限米二千石租二千五百石太三百石特令移轉一以爲饑民奠接之資一以爲明春種糧之地事請令廟堂稟處矣賑民之政道臣主之穀物稟請帥臣例不得擅便之故往在癸巳因該閫狀聞大臣以請穀當自畿營爲之救荒當以畿穀區劃原狀辭置之爲請而庚戌該閫又爲狀請至有帥臣推考令道臣更爲狀聞之擧前後事例旣皆如此則今此帥臣之直請移粟已極駭然且以穀物言之畿沿穀千包許劃不爲不多設有如干不足詳議道臣從便推移道理當然而乃以他道五千包正穀無難煩請千餘戶彈丸之地還賑之資若是過多者太欠料量極涉煩猥向後接濟有難責成京畿水使許𣷯拿問處之原狀啓勿施民勢之緩急穀物之多寡令道臣另加詳度更爲登聞後稟處何如傳曰雖云有還送之已例聞亦有爲之之謄錄無論如此如彼道臣之尙今越視而致煩廟堂之屢次回啓此意嚴飭須卽論理狀聞事分付畿伯帥臣請罪事以道伯緘供觀之似有直請之規更爲詳考草記可也
정조 17년
兪漢寧以賑恤廳言啓曰南部倭館洞契任掌陳百同今月初十日本洞路傍得二歲遺棄男兒同里居良女申召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 17년
洪仁浩以義禁府言啓曰時囚罪人趙鎭奎原情公事判付內以公罪考律區別勘放事命下矣趙鎭奎以制書有違律杖一百公罪收贖放送之意敢啓傳曰知道
정조 17년
洪仁浩以義禁府言啓曰時囚罪人洪景斗議處公事判付內照律勘放區別功議減等事命下矣洪景斗本府議啓內災年捧稅雖曰至難正供事體何等嚴重而不以本色收納擅自以錢代捧揆以法意殊甚駭然以此照律罪取考律文則新定式內稅穀以錢代捧自納邑地方官漕運都差使員徒三年定配三年禁錮大典通編推斷條有曰犯私罪杖一百以上之罪告身盡行追奪洪景斗以付邑徒三年定配而其五代祖瑞鳳靖社功臣云功減一等告身盡行追奪江原道金城縣眞木驛徒二年半定配而以議啓內辭意具罪目依例發遣府羅將押送配所何如傳曰允
정조 17년
禁府啓目令柳誨原情云云問目內辭緣泛稱遲晩刑推得情何如判府啓所供似然付過放送爲良如敎又啓目粘連昌寧縣監洪景斗議處云云以此照律何如判付啓照律勘放區別功議減等爲良如敎又啓目前泰仁縣監趙鎭奎原情云云傳旨內辭緣泛稱遲晩刑推得情何如判付啓以公罪考律區別勘放爲良如敎
정조 17년
刑曹啓目粘連京畿監司鄭昌順旣已遲晩所當照律施行是白乎矣係是二品臣曹不得擅便上裁何如判付啓無論有例無例身爲道伯其所擧行節節溺職依此回啓照律區別功議減等行部亦關民事不可緩況都試各邑等待之弊宜念仍令待曉發巡爲良如敎
정조 17년
刑曹啓目粘連京畿監司鄭昌順矣緘辭從重推考罪從重論杖一百收贖公罪右律以施行何如判付啓依允爲旀功減一等爲良如敎
정조 17년
議政府左議政金履素箚曰伏以是年是月祗謁仙寢克伸聖孝淸蹕穩旋玉候萬康區區下情曷勝欣忭仍伏念臣一疾沈淹于今幾月而重負未解瘝曠許久中書伴食相府養病古人所譏而臣乃兼有每一思惟只自惶恧方擬悉陳微懇恭俟曲副之恩乃於此際伏見堂疏臺章其所箚着於廟堂者誠出於勤攻之美意則在臣道理惟當受以爲過而第臣忝叨匪據行將一朞始固昏憒無非罪戾終緣賤疾望絶陳就雖於簿書之末奔奏之列初未能一分自效苟論不職之罪臣實爲最今此人言雖非單指臣身而其爲瞿然慙悚無以自容伏乞我聖上側席求助之日若不用其言而斥退臣身則或恐有違於導之使言之盛意臣爲是之懼玆敢短箚冒昧自引伏願聖明俯賜諒察亟命遞臣相職以謝公議以安私分不勝幸甚取進止答曰省箚具悉卿懇勤攻之言勉在樂聞何如是過引卿其勿辭俟少間造朝仍傳曰此批答遣史官傳諭
정조 17년
行大司諫林濟遠疏曰伏以臣前此冒沒雖緣事會自來情勢終難淟涊昨疏附引未蒙俯諒職名自如去就已決賓對有命召牌儼臨寧犯違傲末由承膺察臣難冒鐫臣見職不勝區區之願臣於日前投進一疏略陳目下民情繼伏承求助之下敎體段較別煩複是懼未果上徹仍卽持還而曾已到院則有不敢遽削矧係民事則亦不敢終默玆又仰陳乞蒙垂察焉今秋三南之農雨晹如期播耘不愆論以大體不失爲挽近罕有之豐大無之餘民事萬幸而第聞有田而未之移者居多旣移而失於晩者亦夥黃雲赤壤錯落相雜侏儒方朔飢飽不同此雖饑饉疫癘人力未逮之致而實緣耕牛之絶貴而然也農家長物以牛爲本而畜産之繁庶漸不如前日宰殺之狼藉最甚於近年名邑大都泮隷設鋪窮蔀殘閻頑民分肉甚至通衢列肆之間販鬻爲事有肉如坻若論其弊兩湖爲尤如是也故十家之村未見一牛一牛之直幾至百金矧當災歲民失恒業無牛可耕以人代鑿時雨旣洽民力已竭未移與晩移固其勢致然此豈歲之罪也鄕間所聞不翅眞切言念民隱寧不矜悶噫犯屠有國之大禁也無故不殺尙矣毋論程子亦以此爲仁致之始況今傷農之弊一至於此食有甚美耕者甚苦則申明禁條正爲急務而道臣嫌於收贖而不問邑倅慮或擾民而任他十數年來付之例飭蕩然爲無禁之域若此不已幾何不田野不闢乎言雖粗俗弊關緊重另飭諸道嚴加禁斷法外宰殺之類一切痛繩恐有補於爲民重農之實政也抑臣因禁屠一款旣陳未移晩移之夥多推言乎目下災實之政可乎凡干災政每當凶年則朝家軫念營邑着意惟恐把束之見漏故爲小民者庶免冤徵而至於豐年較數歲之中而執其總點退爲事操切成規守令見遏於道臣道臣被格於廟堂可哀者民褊被其害尤不可不慮也今年雖大豐也而所以爲災者大抵有三件名色一曰初不也一曰內不也一曰晩移也全不落種之謂初不半移半不移之謂內不雖畢移矣而節序已過稂莠未祛竟不得食實者通謂之晩災此皆人力不逮牛畜絶貴如右所陳而然也近來執災之規初不一條自在應頉而內不與晩災虛實易混故多不擧論況此雨澤周洽之歲此等災名不近事理守令不敢言於道臣道臣不敢聞於廟堂畢竟白徵不無其慮則間關服力濩落無成僅收升斗之穀準納結總之賦者尤爲可冤晩移者反羡未移樂歲而或思歉年民情到此吁亦慼矣至於永災大關國計限以結數自有定式而昨年無前之水溝澮間成平陸畦畛或經滄桑決非一兩年內所可還起者濫報如嶺南則誠有不審之失而外此諸道一遵定數者又安知無多少白徵之弊乎此亦不可不慮也噫經荒之民譬如重病人之甫起五官不實四體無力少有勞復易致傷損扶接元氣之方尤宜致愼今此災實之政亦不可以歲大熟而忽之也臣之此言似過於損益有司之論或以爲迂而抑有不然者從古大有之歲亦不能無水沈災名如嶺南之洛東上下湖南之濚江左右湖西之錦江旁邊一經汎濫成災甚大此庚王大豐之所不免而至於今年雨而適於移苗早而利於入實枕江夾川之地一色穰穰無不登稔水沈浦落沙覆等許多災名元無可論則臣疏所謂內不晩災之數以彼補此得失相當雖從實執卜一例均俵臣則獨保其有大益於民事無甚損於國計也臣久淹京輦逖阻田畝此個民情或近於嚮想摸擬之論而屢叩於南來之倅憑探於東作之民領略大體的知其如此然後始敢言之幸殿下將臣此疏卽令廟堂行會諸道以爲及今施行之地則民國幸甚臣無任云云答曰省疏俱悉牛事卿言可謂適宜再昨筵中飭令廟堂別般講確卿疏又如此嚴飭諸道俾有實效田政事今番諸道勤慢一付之廟堂此取民生艱樂之大關棙更令廟堂枚擧嚴飭無或有把束之勒徵
정조 17년
司諫高宅謙疏曰伏以臣以草野疎賤濫蒙不世之恩造出入三司于今歲已周矣屢叨恩除徒積尸素之歎隨逐隊行全蔑絲毫之補居常愧懼如集于木言責重任非所可論而亞諫除命忽下於玉署持被之日逃遁不得冒沒出肅而自顧疎闇實無以堪承賓對有命庚牌踵臨坐犯違傲自速問備到今一遞尤益較然伏乞聖明諒臣不稱亟賜鐫改不勝幸甚臣方乞解豈敢有所論列而日前求助之聖敎丁寧懇惻可感豚魚臣雖愚迷亦何可無一言乎臣本鄕人耳目寡陋朝政之闕遺官師之得失無所聞知只就民弊數條敢效區區芹曝之誠幸殿下勿以人廢言也傳曰民惟邦本本固邦寧我國根本三南是已三南之民弊多由於守令之數遞守令則不但迎送之有弊若新不如舊則民之受病尤不可言也或一年而遞或一年而再遞雖有召杜之賢良奚暇展其才而施其能也繼自今毋論文蔭武必擇其慈良廉介老成之人差送然後道臣時時糾察去其太甚之外絶勿數遞則吏民庶可以措其手足而恐或爲矯弊之方矣數年以來三南之水災挽古所罕而嶺南尤甚湖南爲次湖西又爲次成川浦落難以枚擧而平原廣野良田美畓之爲沙場者無處無之雖自營邑逐庫執災從實頉給白地徵稅之弊難保其必無況永災名色自有定限定限之外不得擧論顧安得無冤徵之民乎臣謂亟令廟堂行會三南使其邑宰躬審田野可以還起處則還起可以頉給處則頉給俾無白徵之冤則此雖損上益下之政而其爲救民固本之道恐爲目下之急務也且以三南漕運言之近來稅船臭載之患無歲無之由是之故國用之虛耗民間之痼弊愈往愈甚究其故則全由於梢工監色之不善領運而或有偸竊故破之弊不可專委於風波所致也臣謂自今以後破船之梢工則用以一律監色則施以限己身減死遠配之律以爲徵一勵百之地斷不可已也都事之任名以外臺職掌風化糾察不法則其任不輕而近來則不然必以遐方無勢者類作爲落仕之陷穽政望一出向隅長歎此固非聖世之美事而且或有未及赴任而見遞者或有赴任未幾而爲營邑之所驅逐者亦足爲感傷和氣之一端臣謂都事之職如不得革罷則以法從之臣差遣使之掌風化糾不法而如當式年仍令掌試毋煩迎送之弊宜矣臣是南土之人熟諳南土之弊故妄有數條論列言雖淺陋恐不無救弊之一助非敢以此爲弭災之端也誠願殿下恕其愚而納其言焉臣無任云云省疏具悉所陳諸條好矣令廟堂稟處
정조 17년
持平南涑疏曰伏以臣昏懦譾劣百無肖似加以苫塊餘喘僻處江郊凡係世務一切聾聵淸朝耳目之任夫豈有一分稱塞之望而不意柏府除旨遽降於逖違軒陛之餘臣不遑他顧冒沒趨膺只欲一覲耿光粗伸微忱而已忝叨見職已喩一朔未嘗出一言論一事以塞一日之責上負來諫之德下招尸素之譏每一循省只自愧恧迺者轟燁之異忽發於收藏之月以聖上對越之念深軫修省之方十行求助之敎丁寧懇惻有足以孚感臣隣臣雖不敢以言職自居殿下旣導之使言矣亦何敢終無一言以孤我聖上詢蕘之至意乎惟我殿下聖自天縱學惟日新凡於政令注措之間動合天心中和位育之功庶幾三代之盛而日月之照燭無遺宵旰之憂勞太過庶務之至煩無不親攬有司之應行必待提飭聰明所周聖心雖不爲疲君逸君勞之義果安在哉是以內而廊廟外而營邑事無大小一是仰成於上少無擔着底意專以玩愒爲事悠悠伈伈擧入於姑息二字之中此固群下之罪而殿下亦不思激勵振作之方一任其骫骳媮惰雖以懲討一事言之前啓中諸賊是何等劇逆大憝而謄傳故紙便成臺閣之例規徒延歲月無一人碎首力爭得請乃已者殿下之所以應之者惟以不允勿煩等字爲準備之語臺啓所請間或依允王府草記仍寢不下未擧當施之律便爲究竟之資罪有倖逭事未前聞有識之憂嘆容有極哉噫嘻李潤慶之負犯旣登諫啓則其眼無君父至憯絶悖之罪已是萬戮猶輕而聖批以爲猶屬第二件罪案其已發之罪尙不可勝誅則況又有加於此之罪者乎國若有法豈容一刻生置於地上而尙今假貸至有姑俟處分之命未處分之前事當具格嚴囚南間以待王章之亟加而數朔保放偃便自在殆若尋常罪囚者然殿下何惜於一潤慶而不顧刑政之失之太寬耶有國所重莫過於戎政而戎政之疎虞莫甚於近日各邑儲峙太半虛錄軍簿簽丁徒有其名或當習操之時刓刃破矢有同兒戲雇軍貰馬僅免闕額此是臣所嘗目擊而竊歎者也目今疆場之內雖幸無警島夷之情僞難測湖嶺之防禦尤疎則在我有備無患之道宜有別般施措以盡陰雨之策而廟堂只謂彼之無足可憂不念我之無一可恃恬憘之風猶復前日其在備袽之方寧不寒心惟我殿下一念憂民之德上格蒼穹今年穡事幸而大登困悴之民生庶可蘇息第春澇秋旱間多被災之處蓋當歉歲則朝家之憂恤旣至各道之俵災亦優故得免橫徵之患而至於豐歲則道臣不敢優請籌司例多減削所得之災結初旣不敷顧何以遍及於失農之民哉當此荐歉之餘舊逋新還尙患難辦而白地徵稅又若不免則哀我民斯何以聊生優給災結固可爲一時救急之道而苟究弊原專由於田案之紊亂比總之謬規以殿下如傷若保之德何不一番振刷以爲釐正之方乎凡此數條莫非當今痼弊而無一不由於姑息之致孜孜奉公已無其人彌縫目前視作能事雖殿下勵精圖治思臻大猷若不先祛此姑息之習則何以變已頹之俗而囿一世於咸熙之域哉董飭群工淬勵庶政上有垂拱責成之美下殫奔走率職之誠則顧安有闕遺之可言愆纇之可規乎此在我殿下一轉移間事而荏苒時日可爲而不爲仁天之警告安知不由於此乎此實我殿下大振作之會臣言雖似陳腐惟殿下深留聖意焉臣無任云云省疏具悉所陳當留意
정조 17년
癸丑九月十一日午時上御誠正閣同副承旨入侍時同副承旨金祖淳假注書洪樂游記注官金良倜記事官徐有聞以次進伏訖上曰喬桐御史入侍賤臣承命出與御史尹致性偕入進伏上敎致性曰御史俄於賓筵想槪聞喬桐事而農形淺深民情緩急莫如特遣繡衣遍審一邑慰諭安接之爲要故玆令差遣而曉諭爲先審察爲次詳細看坪後分等論賞而身布還上當分數停退其餘奠恤之方亦量宜蠲減以此意宣布防曲可也致性曰臣旣承縷縷下敎謹當仰體德意惕念擧行矣命先退致性退出祖淳曰知經筵李文源旣入闕中不爲肅謝直爲出去事甚未安推考警責何如上曰依爲之出擧條命書榻敎曰王大妃殿進御消風散本方中陳皮加七分甘草減五分一貼煎入命退承史以次退出
정조 17년
行都承旨徐邁修齋直行左承旨洪義榮齋宿右承旨洪仁浩齋宿左副承旨兪漢寧齋直右副承旨南公轍齋宿同副承旨金祖淳齋宿注書徐有聞齋直一員未差假注書宋知濂齋宿事變假注書李弘達仕
정조 17년
藥房提調徐有防行左承旨李儒敬啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 17년
兪漢寧啓曰玉堂備員間視事頉稟之意敢啓傳曰知道
정조 17년
金祖淳啓曰禁衛營將官來言今日本營軍兵日次私習云矣敢啓傳曰知道
정조 17년
金祖淳啓曰御營廳將官來言今日本廳軍兵日次私習云矣敢啓傳曰知道
정조 17년
傳于金祖淳曰明日眞殿行禮以茶禮行之此與行祭有異且値慈殿湯劑製入之時時刻當於日出後爲之參班諸臣則大臣二品以上進參事分付
정조 17년
洪義營啓曰中樞府錄事來言判府事金鍾秀自楊州地上來云係是大臣去就敢啓傳曰知道
정조 17년
傳于洪義榮曰金判府事入侍
정조 17년
吏曹口傳政事注書單徐有聞
정조 17년
兪漢寧以承文院都提調意啓曰本院寫字官永付司果李挺馝今方有頉其永付祿窠本是特設賞典之窠自當減省而旣係四十元額之內減此一窠則未滿元額何以爲之敢稟傳曰李挺馝之使役效勞旣多其子若孫如有寫字官待闋服或待窠差定永付司果窠則洪慶運差下可也
정조 17년
洪義營以御營廳言啓曰去夜三更量幼學權趾烈犯夜被捉依例移送秋曹之意敢啓傳曰知道
정조 17년
洪義榮以御營廳言啓曰今夜四更三牌牌將孫喜運四牌都巡牌將趙泓等進告以爲本更二點量鍾閣忽有鍾聲急入搜探之際連打三聲卽爲捉出見之則果是女人故捉來云嚴問取招則以爲渠以宜寧居民金岳三之妻孫召史渠夫被誣牛賊見囚晉州鎭營屢訴本官與巡營及備局尙未決放故敢生鳴鍾上徹之計八月上京連月接宿於鍾樓傍假家鍾閣門箭箇箇潛爲搖撼拔拓其動搖之箭果爲闖入打鍾三聲云臣以當夜巡邏營將臣兼管守直官習讀而不能禁遏於未然之前致此深夜鳴鍾之擧極爲驚駭當該女人移送兵曹惶恐待罪而守直官習讀問名拿問嚴處何如傳曰古制懸鍾於鍾峴鍾街者卽許其訴冤而近來只爲人定罷漏之所用則焉敢泛忽於禁雜人乎卿則推考官直官等卿其亦爲嚴治草記女人付之道伯重治此後更或不謹守直當該官員嚴棍充軍可也
정조 17년
洪仁浩以義禁府言啓曰保放罪人李潤慶還囚以待勘處事命下矣李潤慶卽爲還囚之意敢啓傳曰知道
정조 17년
禮曹東關王廟有頉處修改之由今九月十九日節祭兼告始役吉日時來十月初十日卯時爲吉云以此日時擧行何如判付啓依所啓施行爲旀享日修改事分付爲良如敎
정조 17년
大司憲曺允大啓曰臣志氣鹵下言議巽軟本不合於淸朝風憲之任自在通擬之初已有人言其難冒之實自靖之義日前疏末略已附陳伏想聖明庶幾俯燭昨日賓對有命召牌又降而鐵限在前承膺無路坐犯違傲恭俟處分非敢謂陳腐無當之疏可以裨修省求助之盛而重臣筵奏謂以應旨不實多少臚列譏切備至責之以應文斥之以塞責末以賓對之不參又謂之慨然臣滿心慙恧無地容措自來處義之外又添目下情勢由前由後其何可一刻晏然乎請命遞斥臣職答曰勿辭
정조 17년
行大司諫林濟遠啓曰臣之難冒之義已爲附陳於應旨之章無容更陳而昨日賓對之牌又以一疏自爲去就疏未及徹牌先呼望臣於是遂爲無端違召之人而筵臣問備之請旣斷以塞責又謂之慨然由前則有失職之愧由後則有慢命之罪自來情勢之外又添一段處義以此以彼顧何敢晏然乎請命遞斥臣職答曰勿辭
정조 17년
司諫高宅謙掌令權儐持平趙恒鎭啓曰臣等俱以無似待罪言地適當遇災之日伏承求助之敎草草陳腐之言無以仰答萬一而昨日賓對之牌同犯違傲之科筵臣所奏譏之以應文斥之以慨然臣等滿心慙恧尤無所容措以此情踪顧何敢晏然於臺次乎請命遞斥臣等之職答曰勿辭
정조 17년
正言李重蓮啓曰臣姿性鹵莽言議巽軟其於淸朝耳目之任豈或有一分堪承之望而特敎荐召之下他不暇顧雖不得不黽勉出肅迺者求助之敎誕降未效陳腐之言賓對之命繼下又犯違傲之科臣於是滿心慙恧無地自容伏見筵臣所啓則譏斥臺地遣辭深緊以陳疏而別無昌言塞責而擧皆違牌爲辭至請重推之典況如臣之初無一言又犯違召者尤何敢一刻晏然於臺次乎請命遞斥臣職答曰勿辭
정조 17년
洪仁浩啓曰大司憲曺允大大司諫林濟遠司諫高宅謙掌令權儐持平趙恒鎭正言李重蓮一日再啓煩瀆退待物論矣敢啓傳曰知道
정조 17년
癸丑九月十二日巳時上御重熙堂同副承旨入侍時同副承旨金祖淳假注書洪樂游記注官承膺祚記事官徐有聞稟事閣臣徐鼎修徐龍輔以次進伏訖上命書榻敎曰王大妃殿進御消風散依前方一貼煎入又命書傳敎曰左承旨許遞前望單子入之待下批牌招察任鼎修曰振威客舍卽行宮也事體自別而年久頹毁不成貌樣且衙舍及倉厫諸廨無不傾圮該縣監曺允植多般拮据其所新建與修葺合爲百餘間之多此固該倅職分內事而至於折衝李奎暹金忠鉉徐鎭河曺潤鼎等之捐補財力終始監董之勞不可無拔例激勸之擧竝令該曹依他例施行恐合事宜故敢此仰達矣上曰依爲之出擧條龍輔曰本監節目釐正之後命課學實官以七員定額入直諸事專當擧行而就其中除首仕及公私雜頉則無故者絶少番次每患苟艱不可無變通之道且天文學則實官稱三曆官其次稱修述官階級秩然稱謂有據而命課學則尙無此等名號故一監之內事例斑駁擧行之際名實混淆此後依天文學例實官七人以諏吉官稱號又於前銜中抄擇其才業精鍊者四人以修選官稱號與諏吉官七人輪回入直選吉等事通融擧行而諏吉官如或有闕則修選官中取才陞付修選官有闕則前銜中取才陞付一如三曆官修述官之例則稱號一定事例不紊番次亦無苟艱之患恐合便宜而事係創始敢此仰達矣上曰依爲之出擧條龍輔曰然則修選官四人所當別設料窠而以今經費猝難擬議竝令兼帶別選官以爲聊賴之地諏吉官修選官新差後修啓目啓下等事亦依三曆官修述官例施行何如上曰依爲之出擧條龍輔曰赴燕日官之每年差送者專出於轉益凋殘當次之類率多不願揆以定式本意誠極可悶自今行爲始正官一窠永屬日官俾得霑漑則庶或爲願赴之一端故敢此仰達矣上曰依爲之出擧條命退諸臣以次退出
정조 17년
癸丑九月十二日未時上御誠正閣金判府事入侍時行左承旨洪義榮假注書洪樂游記注官承膺祚記事官徐有聞判府事金鍾秀以次進伏訖鍾秀曰日候頗涼聖體若何上曰一樣矣鍾秀曰王大妃殿連有湯劑煎入之敎伏未知諸節何如上曰暑證後微有風熱之漸而別無損節矣鍾秀曰惠慶宮氣候何如上曰一樣矣鍾秀曰今日入城非但爲譯院取才而已爲赴明日參班矣上曰取才今番當爲之乎鍾秀曰明日將欲試取而當費五六日云矣上曰於卿何可加勉而積年抛棄之餘須善爲之可也上曰象譯輩上言事昨於回啓判付有請堂會議之命而渠輩之漸至不成貌樣誠可矜故朝家旣命講究救益之道而終使蔑其實效則非但渠輩向隅之歎在朝廷大非示信之義卿之回啓諸條豈無料量於其間乎所以有本院提擧及有司備堂齊會本院詳究便否指一決處之命者此也卿須爛商善爲而以朝家一視之政市與譯何間乎亦須參量彼此務從方便之策好矣命義榮書榻敎曰翰林徐有聞還付注書又敎曰假注書洪樂游還直翰苑可也命退諸臣以次退出
정조 17년
行都承旨徐邁修坐直行左承旨洪義榮坐右承旨洪仁浩坐左副承旨兪漢寧坐直右副承旨南公轍坐同副承旨金祖淳內閣直注書徐有聞仕一員未差假注書宋知濂仕直事變假注書李弘達仕
정조 17년
上詣璿源殿茶禮罷後內閣政院玉堂藥房口傳問安答曰知道
정조 17년
洪仁浩啓曰大司憲曺允大掌令權儐持平趙恒鎭引避退待執義李周顯未肅拜掌令姜鳳瑞在外持平南涑牌招啓辭未下監察茶時之意敢啓傳曰知道
정조 17년
傳于徐邁修曰次知中官半熟馬一匹賜給守直中官殿監各上弦弓一張賜給前導守僕及其餘守僕下屬等令該曹米布考例題給
정조 17년
傳于金祖淳曰同副承旨入侍
정조 17년
以兵曹守宮望單子傳于金祖淳曰懸頉人許遞前望單子入之
정조 17년
金祖淳以吏曹言啓曰今此景慕宮望祭大祝前正鄭東榦塡差而時無職名令該曹口傳付軍職何如傳曰允
정조 17년
洪義營以備邊司言啓曰本司草記批旨內雖云有還送之已例聞亦有爲之之謄錄無論如此如彼道伯之尙今越視而致煩廟堂之屢次回啓此意嚴飭須卽論理狀聞事分付畿伯帥臣請罪事以道伯緘供觀之似有直請之規更爲詳考草記可也事命下矣詳考久遠謄錄則己卯辛卯兩年自該閫有請穀之例而癸巳庚戌則如俄者草記所陳矣例有久近近例爲主則該水使之初不關由巡營直爲狀請事體所在極爲駭然拿問之典恐不可已矣敢啓傳曰知道有難付生手待畢賑捧傳旨萬一治績與西邑無刮目之殊道伯具由狀聞以爲卽其地定配之地如是道伯掩置發於繡行道伯亦當重勘此意嚴飭可也
정조 17년
洪義榮以都摠府言啓曰今日入直內三廳武兼禁軍及軍兵等當爲中日習射而眞殿茶禮相値不得爲之之意敢啓傳曰知道
정조 17년
洪義榮以兵曹言啓曰今九月十六日大駕詣毓祥宮展拜時何營軍兵隨駕何營軍兵留陣而禁軍及馬步軍以幾番幾哨磨鍊乎敢稟傳曰以御營鄕軍三哨禁衛鄕軍三哨訓局馬兵二哨御將都領隨駕禁軍二番隨駕留營留陣置之可也
정조 17년
傳于兪漢寧曰政官待開門牌招開政
정조 17년
兪漢寧以義禁府言啓曰太倉米太虧欠郞官捧現告付之攸司勘以當律事擧條啓下矣廣興倉前主簿申斗七柳得恭鄭宗柱金載善申大儞前奉事姜李義度柳明觀李永夏前副奉事朴瀅源鄭時養捧現告以來而柳得恭鄭宗柱柳明觀李永夏今方待命卽爲拿囚申斗七下去慶尙道居昌地申大儞下去黃海道平山地姜下去京畿安山地金載善時任木川縣監朴瀅源時任井邑縣監俱在任所依例發遣府羅將竝拿來鄭時養元陵入直云替直後拿囚李義度身故罪名勿論何如傳曰允
정조 17년
兪漢寧以義禁府言啓曰連山縣監申在維拿問處之事傳旨啓下矣申在維時在任所云依例發遣府羅將拿來何如傳曰允
정조 17년
兪漢寧以義禁府言啓曰因北部居寡女李氏山訟京畿監司鄭昌順査啓啓下本府而以爲尹昌淳冒法入葬之罪所當論勘而係是朝官有非臣營所可勘處爲辭矣尹昌淳今方待命爲先拿囚待開坐捧供後勘處之意敢啓傳曰知道
정조 17년
洪義榮以御營廳言啓曰本廳打鍾罪人執捉草記傳曰古制懸鍾於鍾峴鍾街者卽許其訴冤而近來只爲人定罷漏之所用則焉敢泛忽於禁雜人乎卿則推考守直官等卿其亦爲嚴治草記女人付之道伯重治此後更或不謹守直當該官員嚴棍充軍可也事批下矣當該守直官習讀兪興基嚴棍十五度汰去軍四名各決棍二十度後以批旨內辭意嚴加曉諭女人從重照勘事該道臣處發關分付之意敢啓傳曰知道
정조 17년
兪漢寧以刑曹言啓曰因御營廳草記去夜二更量幼學權趾烈犯夜被捉移送秋曹事命下矣權趾烈依更數決笞五十度放送之意敢啓傳曰知道
정조 17년
領中樞府事蔡濟恭伏以日月依辰先大王千秋舊節至矣聖孝不匱有事眞殿庸寓羹墻之慕臣一以欽仰一以愴衋無以定情自念白首不死又逢是日追憶君臣同會應製之事歷歷如昨日而仙鄕杳邈陵栢已拱飮泣之餘少得以慰心者惟在於趨走璿殿之庭仰瞻爐香之升而顧臣日前所患有加無減況又眩暈之症每在不時房闥之問時或扶起亦且顚仆者多似此症形自力祗赴斷無其望撫躬自悼不如死之久矣玆敢短箚自列伏乞亟治臣闕禮之罪以肅朝綱以安微分焉取進止答曰省箚具悉卿懇未參何用過引卿須安心愼攝仍傳曰此批答遣史官傳諭
정조 17년
議政府領議政洪樂性伏以是年是日行禮眞殿孺慕彌篤聖孝克伸臣民欽仰曷有其極臣逮事先朝三十餘年偏蒙洪造未報涓埃而仙寢陪享少伸褥蟻之誠聖節重逢冞增攀弓之慟狗馬之疾雖甚癃痼一縷尙存四體能運則固當力疾參班粗效區區之忱而第近患瘡痒之症似疥非疥晝宵爬搔膿痂遍身以此不潔之蹤不敢冒參於享禮之班愴慕徒切悚悵交極伏枕自悼生不如死臣之此症今已跨朔而旣慮類疥不宜進身於淸禁之中日次候班之晏然闕參將近十遭瘝曠常職罪積如山而至於今日之獨阻駿奔臣分全虧人理都絶惶隕靡措無地自容且臣衰癃昏憒之狀不待屢瀆已蒙俯燭而惟是忝叨中書三朔蹲冒不恤一身之廉隅從他四方之嗤罵者已足爲貽累淸朝召致天災之一端而伏況十行綸言念軫警惕三司章奏戒在消弭臣於此時宜卽仰冀策勉之恩以副修省之實而神識全昧精力莫逮此猶未能周旋一味泯伏臣罪到此尤無所逃至若諫長儒臣勤攻良言臣雖荒耄誠知爲朝廷之美事受過之不暇豈或因此强引以妨言路而疏中所論適中時弊以殿下翕受之量宜錫採納以彰從諫之德以培謇諤之風則臣身斥退當在所先伏乞聖明俯賜諒察先治臣闕禮之罪仍削臣議政之職以幸國事以安賤分取進止答曰省箚具悉卿懇未參何用過引卿須安心愼攝仍傳曰此批答遣史官傳諭
정조 17년
癸丑九月十三日辰時上詣璿源殿茶禮入侍時行都承旨徐邁修行左承旨洪義榮右承旨洪仁浩左副承旨兪漢寧右副承旨南公轍同副承旨金祖淳記事官徐有聞假注書宋知濂記注官承膺祚記事官洪樂游一提學鄭民始檢校直提學徐有防徐鼎修原任直閣徐龍輔尹行任以次侍立上具翼善冠衮龍袍自內出詣齋殿命大臣以下二品以上先入眞殿內行禮處所少頃上入就板位行四拜禮詣盥洗位盥洗訖詣第一室神位前三上香執爵獻爵又詣第二室神位前如初禮降復位行四拜禮大臣二品以上竝行禮訖通禮告禮畢出詣齋殿命公轍書傳敎曰歲謁尙未爲之値此月此日餘懷耿耿三明日當詣毓祥宮展拜以此分付訖還內諸臣退出
정조 17년
癸丑九月十三日辰時上御重熙堂同副承旨入侍時同副承旨金祖淳記事官徐有聞記注官承膺祚記事官洪樂游以次進伏訖上曰王大妃殿進御消風散依前方一貼煎入出榻敎命讀公事書判付訖命退承史以次退出
정조 17년
癸丑九月十三日戌時上御重熙堂坐直承旨入侍時左副承旨兪漢寧假注書宋知濂記注官承膺祚記事官洪樂游以次進伏訖上命書傳敎曰大臣以人事君況薦士乎卿之意固好然尋常金石之典或可拔例至於此事以一人之見無敢直付抄選先朝受敎之昭載者至爲嚴截考之記注可按況其後以諸大臣及該曹諸臣俱爲備員會于賓廳議薦然後先付儒賢之職亦在於大典通編中受敎旣如此法式又如許卿言雖好有難毁壞而卿之此擧似出於未諳事實姑先還送以安卿心所薦諸人事依受敎法典俱會應參人定其取捨事遣史官傳諭于右議政上仍敎曰此傳敎之外又以筵敎令史官口傳俾知先朝伊時受敎之截嚴可也又命書傳敎曰故義士李士龍後裔有收錄之擧況義州人贈參判崔孝一之節義爲忠愍之畏友而加於士龍一等者乎彼兩家尙報之政庶或無缺而孝一之家所施者卽不過追配一事得不有歉於心也哉肅廟朝贈之以亞卿先朝賜名記蹟之書曰樹烈千秋旋命特錄後孫於宣傳官兩朝聖意有可以仰認昨因大臣言又思之是月十九日卽孝一辦節之日旣思之豈可泯然下送香祝使地方官伊日就其祠而祭之以若微閥特錄於宣傳官是何等曠絶之恩數而似聞未及施行云豈非欠事令兵曹問其後孫之名宣傳官卽爲擬入此後其家人之業於武者勿論出身薦南行薦必皆薦擧事令諸武將知悉備載該廳故事受敎又命書傳敎曰以今日之故欲待明日致祭奄過終祥何異於日遠日忘乎故領府事徐命善家遣承旨明日致祭祭文當製下矣上仍敎曰致祭則都承旨進去可也上曰學敎授使之各別申飭肅謝毋敢如前逡巡之意嚴飭可也上命退承史以次退出
정조 17년
行都承旨徐邁修坐行左承旨林濟遠坐直右承旨李勉兢未肅拜左副承旨洪仁浩坐直右副承旨兪漢寧坐同副承旨南公轍內閣直注書徐有聞仕一員未差假注書鄭文始仕直事變假注書李弘達仕
정조 17년
徐邁修啓曰臣邁修故領府事徐命善家致祭進去下直之意敢啓傳曰知道
정조 17년
洪仁浩啓曰大司憲曺允大大司諫林濟遠掌令權儐持平趙恒鎭司諫高宅謙正言李重蓮引避退待已至經宿尙未處置事甚未安持平南涑卽爲牌招以爲處置之地何如傳曰允
정조 17년
傳于徐邁修曰禮房承旨馳詣宗廟景慕宮奉審摘奸以來
정조 17년
傳于洪仁浩曰右承旨入侍
정조 17년
傳于洪仁浩曰左承旨許遞前望單子入之待下批牌招察任
정조 17년
假注書宋知濂改差代以鄭文始爲假注書
정조 17년
兪漢寧啓曰假注書鄭文始時無職名令該曹依例付軍職冠帶常仕何如傳曰允
정조 17년
以玉堂許遞傳旨傳于洪仁浩曰宋祥濂爻周牌招申飭察職
정조 17년
林濟遠以兵曹言啓曰景福宮衛將李迎春身病猝重時月之內無望供職呈狀乞遞輪番之任不可久曠改差何如傳曰允
정조 17년
李勉兢以弘文館言啓曰本館下番連日闕直事甚未安今日政新除授玉堂竝待下批仍卽牌招以爲推移入直之地何如傳曰允
정조 17년
有政吏批判書金思穆進參判丁範祖在外參議未差左副承旨洪仁浩進以李冕膺爲吏曹參議尹㬦爲大司諫宋翼孝爲執義權坪爲獻納李相璜爲修撰高宅謙爲副修撰李洪載爲禮曹參判申大升爲右尹洪良浩爲判義禁李家煥爲大司成李允行爲監察洪秉周爲昌寧縣監柳謐爲宗廟令養賢主簿韓用鐸漢學敎授魚用謙鄭尙愚竝單付左尹申大升右尹宋鍈
정조 17년
兵批判書鄭好仁進參判未差參議睦萬中入直進參知李師濂病行左承旨林濟遠進以王仁興爲同知朴恒源爲僉知徐奎禎爲景福將尹頤東爲宣傳官同知梁聖澤僉知許炫副護軍李儒敬鄭觀采李溏尹養儉閔致協閔致愼副司直申光履鄭大容副司果尹悌東竝單付
정조 17년
以副校理宋祥濂牌不進罷職傳旨傳于林濟遠曰只推
정조 17년
持平南涑啓曰臣本以無似濫叨見職適當遇災求言之日晩後一疏草率寂寥未能對揚聖意之萬一不職之罪臣方自訟進定賓對召命繼降而臣又不得隨牌進參違傲之科臣亦犯焉迺者筵臣譏切之言殆無餘地應文慨然等語臚列備至繼又有重推之請臣心慙恧靡所容措適緣賤疾危劇蠢動不得今始隨牌來避所失尤大臣以此情踪其何敢一刻晏然於臺次乎請命遞斥臣職答曰勿辭亦勿退待
정조 17년
李勉兢啓曰持平南涑避嫌承批之後府啓不出姑停多臺不爲處置直爲出去事甚未安推考警責何如傳曰允
정조 17년
傳于林濟遠曰狀啓不當捧入而捧入不察甚矣該房承旨遞差前望單子入之待下批牌招察任
정조 17년
傳于林濟遠曰新除授承旨罷散人敍用
정조 17년
以大司成李家煥牌不進推考傳旨傳于洪仁浩曰更爲牌招陞試使之明日設行
정조 17년
以大司成李家煥再牌不進推考傳旨傳于洪仁浩曰更爲牌招違牌勿爲呼望
정조 17년
傳于林濟遠曰屢勤飭敎尙不入來事體所在萬萬駭然大司成李家煥從重推考向者下敎之後何敢若是其委折招致政院問啓仍爲嚴飭肅命
정조 17년
洪仁浩啓曰屢勤飭敎尙不入來事體所在萬萬駭然大司成李家煥從重推考向者下敎之後何敢若是其委折招致政院問啓事命下矣問于行大司成李家煥處則以爲臣之情地萬萬危蹙人器萬萬不稱尋常官職含恩怵分雖不得不黽勉行公而猶且恧縮逡巡不敢爲揚揚冒進之計矧玆國子長席地望尤峻掄選自別何敢視若儻來晏然出肅乎飭敎之下末由承膺惶懍震越不知所達云矣敢啓傳曰知道豈敢煩瀆於深夜乎嚴飭肅命
정조 17년
禁府啓目廣興倉前主簿柳得恭鄭宗柱前奉事柳明觀李永夏鄭時養等原情云云傳旨內辭緣泛稱遲晩竝只刑推得情何如判付啓竝只除刑推不爲發明諸人取考戊戌勘處之例區別石數分等草記論理照勘爲旀其外如有可以更査者更査照律爲旀至於加升斛上米一切不用爲言者文書不爲傳掌爲言者問于該曹如果然之人分揀爲良如敎
정조 17년
右議政金憙箚曰伏以以一箚而薦四人雖以臣之疎闇豈不知極涉僭猥而區區微忱則實惟在於贊聖化扶世敎以對揚向者聖諭之萬一也伏況臣之所薦諸人苟或不合於拔例擢用寘諸經幄之列則臣雖無狀焉敢乃爾第臣伏奉昨夜傳敎下者始知有受敎與法式矣臣誠萬萬惶恧無地自容臣之瞢昧唐突至於此甚而殿下乃反優容假借不以爲罪仍以俱會賓廳定其取捨爲敎臣於是竊不勝欽仰攢頌於崇儒之晟意而但伏念所薦諸人俱是一代之善士也此時旁招之擧不容少緩而緣臣之固陋妄率致煩箚本之還下臣罪臣自知之矣伏乞聖明亟降威罰以安微分焉答曰省箚具悉卿懇未諳格例豈必過引卿其安心勿辭視事仍傳曰此批答遣史官傳諭
정조 17년
癸丑九月十四日卯時上御重熙堂右承旨入侍時右承旨洪仁浩記事官徐有聞記注官金良倜記事官洪樂游以次進伏訖上命書榻敎曰王大妃殿進御消風散自今日停止又命書傳敎曰有難等待其出肅未肅拜大司成許遞明日政差出待下批牌招察任又命書傳敎曰再明日動駕侍臣不可不備員兩司引嫌退待外與玉堂未肅拜在外人員竝許遞明日政差出命退承史以次退出
정조 17년
行都承旨洪明浩坐行左承旨林濟遠坐右承旨李勉兢坐直左副承旨洪仁浩坐右副承旨南公轍內閣進同副承旨宋銓坐直注書徐有聞仕一員未差假注書鄭文始仕直事變假注書李弘達仕
정조 17년
林濟遠啓曰明日大駕詣毓祥宮後王大妃殿惠慶宮問安何承旨進去乎敢稟傳曰右副承旨進去
정조 17년
洪仁浩啓曰大司憲曺允大掌令權儐持平趙恒鎭引避退待執義宋翼孝牌招啓辭未下掌令姜鳳瑞在外持平南涑呈辭監察茶時之意敢啓傳曰知道
정조 17년
李勉兢啓曰明日動駕時侍臣當爲備員除在外引避退待未署經外執義宋翼孝持平南涑竝待開門牌招何如傳曰允
정조 17년
兵曹口傳政事副司直徐榮輔單付
정조 17년
兵曹口傳政事副司直金祖淳單付
정조 17년
李勉兢以弘文館言啓曰本館上番校理臣鄭尙愚以禁衛營從事官今日本營上下坐起時晝仕出去之意敢啓傳曰知道
정조 17년
以京畿監司鄭昌順狀啓坡州牧使李栢然爲先罷黜其罪狀令攸司稟處事傳于李勉兢曰令該曹口傳差出待下批當日辭朝
정조 17년
吏曹口傳政事以申大坤爲坡州牧使
정조 17년
李勉兢啓曰日前右議政金憙箚子有還送之命而史官謂以正書疏箚以入旣傳之後還爲推來事未前有極爲未安當該兼春秋安經心所當重勘而本院請推之外無他可施之罰何以爲之敢稟傳曰拿問嚴處當該坐直承旨罷職右位承旨遞差
정조 17년
傳于李勉兢曰承旨前望單子入之待下批牌招察任
정조 17년
承旨前望單子入之洪明浩宋銓落點
정조 17년
李勉兢啓曰明日王大妃殿惠慶宮問安右承旨兪漢寧進去事命下矣纔已罷職出去何承旨進去乎敢稟傳曰同副承旨進去
정조 17년
洪仁浩以兵曹言啓曰今九月十七日武臣堂上祿試射試官望當爲擬入而去六月祿試射官趙心泰李漢豐來等仍爲之事伏承下敎矣再明日試射試官行訓鍊院都正趙心泰行副司直李漢豐使之進去試官望勿爲擬入之意敢啓傳曰知道
정조 17년
癸丑九月十五日申時上御重熙堂同副承旨入侍時同副承旨南公轍記事官徐有聞記注官承膺祚記事官洪樂游以次進伏訖上命讀公事書判付訖命書傳敎曰近日宵時耿耿一念在於畿內之喬桐海西之延白等邑擬待年分狀本另施蠲恤遣御史慰諭矣日前因喬桐請穀事先遣繡衣接壤之地有難遲待兵曹正郞洪大協延安等邑審察農形慰諭民人御史差下使之明日辭朝凡係蠲恤之方雖載齎去諭書外此可以便民者與道伯面議以來命退承史以次退出
정조 17년
行都承旨洪明浩坐行左承旨林濟遠坐右承旨李勉兢坐左副承旨洪仁浩坐直右副承旨南公轍內閣直同副承旨宋銓坐直注書徐有聞病一員未差假注書朴鍾淳仕鄭文始仕直事變假注書李弘達仕
정조 17년
大駕詣毓祥宮入齋室後內閣政院玉堂藥房口傳問安答曰知道王大妃殿惠慶宮遣承旨口傳問安答曰知道展拜罷後內閣政院玉堂藥房口傳問安答曰知道詣延祜宮入齋室後內閣政院玉堂藥房口傳問安答曰知道詣宣禧宮入齋室後內閣政院玉堂藥房口傳問安答曰知道還宮後內閣政院玉堂藥房口傳問安答曰知道
정조 17년
宋銓啓曰司僕內乘來言捲簾取稟傳曰捲三面
정조 17년
洪明浩啓曰明日常參經筵取稟傳曰停
정조 17년
洪仁浩啓曰大司憲曺允大掌令權儐持平趙恒鎭引避退待執義宋翼孝持平南涑牌不進掌令姜鳳瑞在外監察茶時之意敢啓傳曰知道
정조 17년
洪明浩啓曰祭報府修整事體何等至重而宗廟望祭報府贊者兼引儀李萬羽誤以許㬘書入事體所在萬萬未安當該堂上推考何如傳曰允
정조 17년
宋銓啓曰中樞府錄事來言判府事金鍾秀今方下去楊州地云係是大臣去就敢啓傳曰知道
정조 17년
宋銓啓曰臣銓王大妃殿惠慶宮問安進去下直之意敢啓傳曰知道
정조 17년
以執義宋翼孝持平南涑牌不進罷職傳旨傳于洪仁浩曰只推
정조 17년
備忘記坡州牧使申大坤下直長弓一張長箭一部片箭一部筒兒一箇賜給
정조 17년
傳于李勉兢曰海西御史留待
정조 17년
傳于李勉兢曰戶惠堂及海西句管堂上入侍
정조 17년
注書徐有聞病代以朴鍾淳爲假注書
정조 17년
洪明浩啓曰奏御文字事體何等愼重而卽見京畿水使許𣷯有旨祗受狀啓則原傳敎任自不書敢稱節該云云事未前有大關國綱臣等之矇然捧入誠不勝惶悚該水使許𣷯所當重勘而本院請推之外無他可施之罰何以爲之敢稟傳曰旣有待畢賑拿處之命待拿處添問目可也
정조 17년
洪仁浩啓曰卽者義禁府郡事來言時囚罪人柳得恭等原情公事判付內草記議處事命下而判義禁洪良浩在外次堂上不得擧行云何以爲之敢稟傳曰令次堂以草記擧行可也
정조 17년
宋銓啓曰密符事體何等至重而前坡州牧使李栢然城外交龜之後無端稽滯以至半日今因本院提飭始爲替納事未前有萬萬駭然所當重勘而本院請推之外無他可施之罰何以爲之敢稟傳曰令該府拿問嚴處
정조 17년
宋銓以備邊司言啓曰頃因京畿水使許𣷯狀啓令道臣另加商度後登聞之意行會矣卽見京畿監司鄭昌順啓本則以爲本島穀物今無可恃其所濟活當在移轉而畿內穀簿雖甚枵然姑待開倉捧糴常賑米太租限二千石先爲移轉事請令廟堂稟旨分付矣帥臣初不商議於道臣直以他道移轉五千石煩請朝廷者非但不識事體專欠斟量故有譴罷勿施之請而觀此道臣狀本則姑待開倉捧糴米太租限二千石先爲移轉爲請捧糴尙遠則種糧之足否不可預知抄饑未始則賑口之多少亦難料度而今者穀物移轉之請乃是預備還賑之計而此非他道移粟卽是道內推移則不過爲裒益之政石數幾何不必較計二千石移轉依狀請許施何如傳曰允
정조 17년
宋銓以兵曹言啓曰禁軍節目別將臣李得濟參互舊制釐革條件成節目書入之意敢啓傳曰知道
정조 17년
宋銓以訓鍊都監言啓曰本局分授都城北岳東邊第二城廊近處體城七間許頹圮處今已畢築女墻仍爲始役把守軍兵撤罷之意敢啓傳曰知道
정조 17년
宋銓以訓鍊都監言啓曰本局哨官閔行源身病甚重勢難察任改差何如傳曰允
정조 17년
洪明浩以戶曹言啓曰廣興倉釐弊節目別單書入之意敢啓傳曰知道
정조 17년
兵曹啓目振威衙舍倉廒多般拮据該縣令曺允植等論賞不敢自下擅便上裁何如判付啓該縣令曺允植殷效勞旣甚夥然又於行宮如是修葺極爲嘉尙況所重處多年殫誠附近邑郡守先爲調用如無見窠後日政相換陞擬爲旀監董人等段加資過矣自本曹相當窠收用爲良如敎
정조 17년
義禁府啓目前縣監尹昌淳原情云云問目內辭緣泛稱遲晩刑推得情何如判付啓除刑推考律勘處草記爲良如敎
정조 17년
癸丑九月十六日卯時上詣毓祥宮擧動入侍時行都承旨洪明浩行左承旨林濟遠右承旨李勉兢左副承旨洪仁浩右副承旨南公轍同副承旨宋銓記事官徐有聞假注書鄭文始記注官承膺祚記事官洪樂游一提學鄭民始檢校直提學徐有防徐鼎修原任直閣徐龍輔檢校直閣金祖淳以次隨駕上具翼善冠衮龍袍出萬安門外乘輿出仁政門降輿乘輦出敦化門詣毓祥宮大門外降輦乘輿入齋室少頃就板位行再拜禮入廟內奉審仍詣奉安閣行四拜禮訖乘輿出東挾門詣延祜宮行再拜禮出西挾門乘輿詣宣禧宮降輿就板位行再拜禮還御齋室上曰御史戶惠堂海西句管堂上有司堂上入侍賤臣承命出傳與御史洪大協宣惠堂上鄭民始戶曹判書沈頤之句管堂上金思穆有司堂上尹行任偕入進伏上曰延安地接喬桐旣被旱災又因風雹秋事告成滌場不遠八道同豐之時略其數邑未免大歉云觀於道伯狀辭民情之遑急可知爾其下去審察農形仍以綸音慰諭尤甚處民人等民間疾苦亦爲採探以來其餘蠲恤之政救濟之策與道伯相議後復命可也命勉兢書諭書曰海西一域被山帶海赤埴塗泥交錯其間民俗勤儉盡力乎溝洫而穡事則易歉難登至於延白之爲邑一望衍野野無灌漑雨澤稍閟民不粒矣肆予西顧一念輒眷眷於是向者夏秋之交田家惜乾浹月兼旬時或霡霂輒問海西之同得然猶獨不得於衆得之中不待其穫農形已判於是乎西顧之念日勤一日夜夜晝晝不敢晷刻遑寧民雖至愚亦必至神其能以予心爲心恃而無恐不至於散而之他歟大抵今年諸道之穡事予眉少紓而海西數邑無異豐乞以予一視之心念及爾等不啻恫若在己爾等能知之乎否先飭道伯俾盡奠接之策次諭帥臣預頒停免之令是烏足以救爾等之急極爾等之溺而欲使爾等安其心而奠其居不得不屢煩十行不嫌重復爾等亦知之乎否或曰八路同豐百穀穰穰數邑艱食不必至勞思慮予則曰所以尤不忍暫忘者此也村村社鼓人皆哺飽而傍有一二人頷顑阻饑不免於翳桑之苦則其見憐於君子者必倍蓗矣曾於關北有所提敎而古人十指之諭亦可以反三隅也欲待本道年分狀聞擬施優恤之典矣寒節漸近催科將始及此不諭不已後時玆遣御史洪大協審察延安等邑尤甚處豐形然後更以慰諭條件宣布於爾等爾等須各明聽安心奠居延安尤甚坊里當年還上限明秋分數停退可以代捧者代捧舊還全數停捧京外各樣身貢軍役米布折半蕩減餘皆停退均廳免稅結米以錢代捧拯劣米無論久近亦竝蕩減延安外與延安一般處尤甚坊里照此例而尤甚邑之次里稍實里付之繡衣量宜分等務歸便民外此賙賑懷保之苟利於爾等者及各邑民情亦使道臣繡衣隨其緩急商確登聞以竢處分咨爾父老民人須各明聽安其心而奠其居上曰綸音中或有遺漏者卿等詳陳可也民始等曰下敎別無可漏者矣仍命權退命書傳敎曰諸司預備少頃乘輿出宮大門降輿乘輦詣彰義宮門外降輦步過乘輦詣敦化門外命銓出標信解嚴入敦化門協陽門外降輦乘輿還內諸臣以次退出
정조 17년
行都承旨洪明浩坐直行左承旨林濟遠坐右承旨李勉兢坐左副承旨洪仁浩坐直右副承旨南公轍坐同副承旨宋銓坐注書徐有聞病一員未差假注書朴鍾淳仕直鄭文始仕事變假注書李弘達仕
정조 17년
藥房提調徐有防副提調洪明浩啓曰展禮宮廟向晩回鑾伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 17년
王大妃惠慶宮中宮殿藥房口傳問安答曰知道
정조 17년
李勉兢啓曰明日常參經筵取稟傳曰停
정조 17년
洪仁浩啓曰大司憲曺允大掌令權儐持平趙恒鎭引避退待執義宋翼孝持平南涑牌招啓辭未下掌令姜鳳瑞在外監察茶時之意敢啓傳曰知道
정조 17년
李勉兢啓曰來二十一日輪對日次矣敢稟傳曰爲之
정조 17년
傳于洪明浩曰發遣吏郞諸執事淸齋與否摘奸以來
정조 17년
李勉兢以奉常寺言啓曰東籍親耕田所種稻打作則所出爲四石十斗豆打作則所出爲一石一斗太打作則所出爲一石十一斗皮唐黍打作則所出爲二石十三斗之意敢啓傳曰知道
정조 17년
癸丑九月十七日未時上御重熙堂右副承旨入時時右副承旨南公轍假注書鄭文始記注官承膺祚記事官洪樂游以次進伏訖上命公轍讀公事書判付仍命退承史以次退出
정조 17년
行都承旨洪明浩坐行左承旨林濟遠坐右承旨李勉兢坐直左副承旨未差右副承旨南公轍坐同副承旨宋銓坐直注書徐有聞病一員未差假注書朴鍾淳仕鄭文始仕直事變假注書李弘達仕
정조 17년
李勉兢啓曰大司憲曺允大掌令權儐持平趙戄鎭引避退待執義宋翼孝持平南涑牌招啓辭未下掌令姜鳳瑞在外監察茶時之意敢啓傳曰知道
정조 17년
宋銓啓曰禁衛營將官來言今日本營軍兵日次私習云矣敢啓傳曰知道
정조 17년
宋銓啓曰御營廳將官來言今日本營軍兵日次私習云矣敢啓傳曰知道
정조 17년
御營大將李敬懋禁衛大將李漢豐以東南廟獻官今方受香出去矣所授命召來請還納將兵之任不可一刻無摠察之人何以爲之敢稟傳曰仍佩往來都提調兼察從事官發牌聽傳敎
정조 17년
李勉兢啓曰右邊捕盜大將趙心泰以訓鍊都監習陣明日出去矣所受命召及大將牌傳令牌何以爲之敢稟傳曰仍佩往來
정조 17년
傳于洪明浩曰傳香承旨馳詣受香所奉審摘奸以來
정조 17년
以李栢然姜儐[姜]安經心供辭傳于洪明浩曰除刑推皆以草記照律令次堂擧行
정조 17년
李勉兢以兵曹言啓曰五衛將金商振代子金悳勳呈狀內渠父商振老病沈重雖於房闥之內不能起動則跨馬上京非所可論云慶熙宮衛將梁聖澤呈狀內眼病近劇不分黑白難以供職云病狀俱如此則不可虛縻竝改差何如傳曰允
정조 17년
宋銓以備邊司言啓曰卽見喬桐御史尹致性書啓則以爲一島畓農全不掛鎌至於田穀僅收種子目今窮涸汲汲救濟然後庶免盡劉故不得已發倉以留庫中春牟一百三十七石零抄其尤甚之類九百二十餘戶計口分給而留庫穀物些少萬無救濟之路氷凘前卽速區劃以爲趁時接濟之地爲辭而有令廟堂草記之命矣喬桐災荒果如所聞四十里廣野全不掛鎌云者極爲矜惻延安以接壤之地不待年分旣蒙蠲恤之典此亦不可異同當年還上尤甚面里限三分一之次面里四分一停退可以代捧者代捧舊還全數停退京外各樣身貢軍役米布折半停退似好移轉則前後因道臣狀請以三千石許劃不必更爲煩請至於九月發倉古無其例民勢藉曰切急法外豈可擅開況御史旣承筵敎審察一島則凡係祛民瘼副民願者所當一一條列以備睿鑑而書啓中草草爲說一不槪見極爲疎忽以此以彼大失奉使之體當該御史尹致性施以罷職之典外此可以拯濟之策令道臣論理狀聞後稟處何如傳曰允古人矯制發倉目見頷顑先爲者繡衣事不但賙救容有可恕見今開春尙遠艱食之狀不問可知嚴飭帥臣拔例周恤俾無一夫一婦顚壑之患來月來來月間自本司言送政院稟旨發遣宣傳官或備郞摘奸擧行之勤慢而帥臣可堪不可堪民勢如何拯救爲當欲問於登筵時繡衣今旣坐罷該道句管堂上及有司堂上詳問於繡衣後卿其論理草記至於蠲恤之政則彈丸小島不必分等舊還一竝停退新還區別淺深折半或三分一停退可以代捧者代捧大同姑爲限明秋停退尤甚之次面里各軍門衙門宮房軍保奴貢及雜色身貢折半蕩減折半停退而稍實處一竝停退以舒一分民力區劃穀物移轉之際後時可慮始運緣由畢運形止狀聞事嚴飭道伯而觀於繡啓島民之切急如許則視若尋常登筵而無語省部而無言甚至有九月發倉之擧而有若莫聞知者然畿甸一路其可曰有旬宣之責者乎位躋崇班辜負如彼亦豈或任其循例反面乎京畿監司鄭昌順罷職撤漏不遠政官待開門牌招擇差待下批仍令當日辭朝事分付政院可也
정조 17년
傳于李勉兢曰該道句管堂上及有司堂上一人持繡啓就議大臣如致夜深明日來待